Maimane: ‘Klim van die ANC-bus af!’Mmusi Maimane. Foto: ANA Suid-Afrikaners moet van die ANC-bus afklim en op die DA-bus klim as hulle die pad na ŉ beter toekoms vir Suid-Afrika wil kies, sê die DA-leier, Mmusi Maimane. Maimane het Dinsdag by die Kelvin Grove-buiteklub in Nuweland aan die Kaapse Persklub gesê Suid-Afrika het in 1994 ŉ nuwe busrit begin, maar die bus is verkeerd bestuur deur die ANC – die bus het op die verkeerde pad beland. “Vanjaar se verkiesing is ŉ kruispad waar Suid-Afrikaners óf kan besluit om op dieselfde ANC-bus te bly óf op die DA-bus te klim en ŉ ander weg in te slaan,” meen hy. Volgens Maimane raak die ANC al meer soos die NP-regering in sy laaste dae, en word foute gemaak met die herskepping van die verdeeldhede van die verlede, tussen Suid-Afrikaners met geleenthede en Suid-Afrikaners sonder geleenthede. Die DA-leier het uitgewys dat die ANC die nasionale staatsdiens verswak het met stappe soos kaderontplooiing en die instel van die nasionale minimumloon, wat kanse op indiensneming sal benadeel. Onder die ANC neem werkloosheid en armoede nasionaal toe, is 20% van kinders ondervoed en word die onderwysstelsel verkeerd bestuur, het hy aangevoer. “As jy vir die ANC stem, vra jy vir meer van dieselfde want jy vra om weer deur die ANC regeer te word,” het die DA-leier aangevoer. Hy sê die DA wil Suid-Afrika terugruk van die afgrond sodat die land nie inplof, soos tans in Zimbabwe gebeur nie. Daarteenoor het die DA ŉ trotse regeringstradisie opgebou, soos blyk uit die feit dat meer as die helfte van die werkgeleenthede wat verlede jaar in Suid-Afrika geskep is, in die Wes-Kaap geskep is. Volgens Maimane is die verskille tussen die DA en die ANC velerlei en bepalend. Anders as die ANC is die DA-beleid gegrondves op die regte van die individu, die uitbou van beleggersvertroue, deursigtige en skoon regering, ŉ omgewing waarin landsburgers veilig is en waar gelykheid en aanspreeklikheid voor die reg voorop gestel word. Daarom staan die DA se beleidsplatform op vyf bene, te wete die bevegting van korrupsie, die versterking van die polisiemag, werkskepping, veilige landsgrense en behoorlike basiese dienslewering, het Maimane gesê.